**HASZNÁLATI ÚTMUTATÓ**

**PROMOBIL AD TÉRDHARISNYA (standard)**

**(II. Kompressziós térdharisnya)**

**Orvosi/műszaki ismertető**

Gyógyászati segédeszköz, visszértágulat, vénafal gyulladás, krónikus vénás elégtelenség következményeinek kezelésére, trombózis megelőzésére. 67% polyamid, 33% elasztán felhasználásával készült.

**Orvosi indikáció**

Varix műtét után kizárólag 6 hónapig, valamint krónikus vénás elégtelenség, kiterjedt alsóvégtagi varicositas, mechanikus trombózis profilaxis, postthromboticus szindróma, gyógyult lábszárfekély fenntartó kezelése, angiodysplasia, veleszületett vagy szerzett krónikus nyiroködéma aktív ödéma-mentesítő kezelése után fenntartó kezelésre.

A végtagokban a kitágult visszerek és a szövetek összenyomásával elérhető hatások:

* pangó vérmennyiség csökkentése
* nyitva maradó vénákon gyorsabb áramlás
* vénás visszafolyás csökkentése
* mikrocirkuláció és így a szöveti vérellátás fokozása
* nyirokkeringés fokozása
* oedéma csökkentése
* vérmennyiség növelése a centrális vénákon

**Használata, a harisnya felhúzása**

* Amennyiben nyitott orrú terméket vásárol, a csomagolásban talál egy felhúzást segítő „zokni”-t.
* Először ezt a segédzoknit húzza fel a lábfejére.
* Felhúzás előtt fordítsa ki a harisnyaszárat a bokarészig.
* Hüvelykujját a harisnya sarokrészébe helyezve bújtassa a lábfejét a harisnya lábfej részébe, majd igazítsa a sarkához a sarokkiképzést
* A kifordított harisnyaszárat visszafordítva fokozatosan húzza fel a harisnyát a lábszárán folyamatosan igazítva azt, hogy gyűrődés nélkül simuljon az alsóvégtagra.
* A harisnya nyitott orr részén keresztül húzza ki a segédzoknit.
* Amennyiben a bőrfelületen ráncolódik a harisnya, javasoljuk, hogy nedves kézzel simítsa át.
* Lehúzáskor két ujját a harisnya szárába illesztve, óvatosan tolja le a harisnyát a lábáról!

**Kezelés**

30°C-os/kézmeleg vízben, enyhén lúgos mosószerrel, kézzel mossa. Csavarni csak száraz törülköző között szabad, centrifugálni tilos. A szárítás során a terméket direkt hő hatásának kitenni tilos. Vasalni, vegytisztítani tilos.

http://www.aranypok.hu/img/mos/vegynem.gifclnem

**Kihordási idő/Szavatosság**

Mindennapos viselés mellett a kezelési és a felhúzási javaslatokat betartva a termék a kompressziós tulajdonságát és méretét, azaz terápiás hatását -az anyag elhasználódása és kinyúlása miatt- 6 hónapig őrzi meg.

**Figyelem!**

Ha az orvos másként nem rendeli, a kompressziós harisnyák használata egész nap ajánlott. Amennyiben Ön először visel kompressziós terméket, a szervezetét fokozatosan kell ahhoz hozzászoktatnia. Kezdetben rövidebb, majd egyre hosszabb ideig viselje a harisnyát. A kompressziós hatás kellemetlen érzést okozhat, mintha a harisnya „túl szűk” lenne. Ez általában kb. egy hét alatt megszűnik.

Mivel a harisnya finom, vékony szálból készül, ezért a mechanikai sérülések elkerülése céljából a harisnyát óvatosan húzza fel és le. Javasoljuk, hogy a gyűrűt vegye le. A harisnyát ne a felső pereménél húzza, hanem fokozatosan, rövid szakaszokban. Javasoljuk a láb ápolását, mert az érdes bőrfelület a termék sérülését okozhatja.

Ne távolítsa el a termék belsejében levő szabadon álló szálakat és szálvégeket, mert ez a termék tönkremenetelét okozhatja!

**Gyártói megfelelőségi nyilatkozat kivonat**

A Promobil Zrt. mint gyártó és forgalomba hozó nyilatkozik, hogy az Ön részére kiszolgált termék a 745/2017 EU. (04.05) rendelet alapján I. kockázati osztályba sorolt orvostechnikai eszköz és egyben gyógyászati segédeszköz, megfelel a rendelet által rá vonatkozó követelményeknek, rendelkezik a gyártó szándéka szerinti teljesítőképességgel, használati, funkcionális tulajdonságokkal. Rendeltetésszerű használat esetén nem veszélyezteti a beteg vagy más személy egészségét, biztonságát, emellett az ebből fakadó egészség nyereség, messze túlhaladja a használatból eredő kockázatot.

Érvényes: 2022. június 01. napjától – visszavonásig.

2.módosítás